اخوية العزيز حيدر راح احجيلك عن الامتحان حتى تكون عندك فكرة.اول شي انت شنو مخلص كلية يعني دارس رياضيات بالكلية لو لا؟ اذا اختصاصك هندسي او اله علاقة بالرياضيات فهاي انت ضمنت جزء الرياضيات من الامتحان هو رياضيات اساسية عبارة عن :جبر/هندسة ومجسمات/ نسبة ونسبة مئوية/ومسائل رياضية تاخذ معطياتها من المنطوق مال السؤال.
لنفرض اختصاصك مو رياضي ، راح تبدي تقرا مثل اللي ستوه ديتعلم الرياضيات بالبداية تشوفها صعبة بس من تمشي بالمادة راح تشوف شلون تصير سهلة عليك شوية شوية.اذا هسه انت بعدك ما واصل لامريكا انصحك اول شي تمتحن التويفل قبل ما تمتحن الجي ار اي لان لازم تتدرج بالصعوبة ولو هي مو مقارنة بين الامتحانن لان كل واحد شكل الجي ار اي يعتمد على التفكير التحليلي يعني مو بس تعرف معاني انكليزي وهاي هي لازم تعرف شنو علاقتها ببعض مخصر مفيد امتحن التويفل قبل الجي ار اي ومن تمتحن راح تعرف ليش.
نجي عاللغة هو بيه هواية كلمات جديدة وقسم منها الامريكان نفسهم ما يستعملوها وما يعرفوها لذلك هم همين يقرون للامتحان مو بس احنا.اكو نوعين كتب تقرا بيها للامتحان اني رأيي الخاص وانت بكيفك بعد اكو البارون Brron's واكو كتاب الكابلان Kaplan طبعا البارون احدث طبعا هي ال19 اما الكابلان فمفصول يعني اكو كتاب رياضيات (الطبعة السابعة) ومسائل واكو كتاب لغة (الطبعة السادسة) اوكي؟ ارجع اكوللك رأيي انه تقرا بالكابلان مو البارون تعرف ليش؟ من تشوف البارون راح تظلم الدنيا بوجهك وراح تضوج من القراية بينما الكابلان اسلوبه كلش حلو بالرد وتسلسل الصعوبة.زائدا انه بكتاب اللغة راح تشوف انه مخصصين جابتر كامل شلون تقوي لغتك وتحفظ معاني اكثر طبعا البارون مو قاصر ولكن اني دا احجي عن الاسلوب لان الكابلان كلش يسوي واهس بالقراية ما اعرف انت بأي بلد حتى اكوللك شلون تشتريه.
اكو شغلة ثانية انت الافضل ما دام تريد تمتحن الجي ار اي انه تبدي باسرع وقت عندك حتى تستغل وقتك وحتى اذا كملت دراسة وانت بالعراق امتحنه هناك لان الاكسباير مال الامتحان ورة 5 سنوات مو مثل التويفل سنتين.يعني عندك مجال بينما تجي لهنا ان شاء الله.
اي سؤال اني حاضرة ان شاء الله.